টানা বৃষ্টিতে প্লাবিত উত্তরবঙ্গের একাধিক জেলা। বৃষ্টিতে কি মাটি হবে এবারের দুর্গাপুজো? আশঙ্কা কাটছে না। এই পরিস্থিতিতে ভরসা খুঁজতে দুর্গারই শরণাপন্ন হচ্ছে ই এম বাইপাস সংলগ্ন মহাতীর্থম দুর্গোৎসব কমিটি।
বাইপাসে রুবি হাসপাতাল সংলগ্ন হোসেনপুরে সংলগ্ন মহাতীর্থম দুর্গোৎসব কমিটির এবারের দুর্গাপুজোর থিম ‘ভরসা’। থিমের শিল্পী সুশান্ত পাঁজা জানিয়েছেন, জীবনে চলার পথে দুঃখ, যন্ত্রণা, হতাশা এলে মানুষ ভরসা খোঁজে। কখনও মা আমাদের ভরসা দেয়। আবার কখনও ভরসা হয়ে দাঁড়ায় বন্ধবান্ধব, আত্মীয়, স্বজন। তবে কারও কাছে শেষ আশ্রয়স্থল অনন্ত শক্তি। আবার কেউ ভরসা রাখেন প্রকৃতির উপর। শুধু মানুষ নয়। অন্য জীবের রয়েছে কোনও না কোনও ভরসাস্থল। যেমন ব্যাঙের ছাতা। তাই ‘ভরসা’ থিমকে ফুটিয়ে তুলতে ব্যবহার করা হচ্ছে ব্যাঙের ছাতাকে। তৈরি হয়েছে নানা মজাদার পোস্টার। যেখানে ছাতা মাথায় ব্যাঙ দাবি করছে, ‘আমিই থিম মেকার’।
মণ্ডপে প্রবেশ করলেই দর্শনার্থীদের শরতে বর্ষার অনুভূতি হবে বলে দাবি করেছেন পুজোর উদ্যোক্তারা। পুজো কমিটির সম্পাদক অজয় রায় বলেন, ‘‘মণ্ডপে ঢুকলেই দর্শনার্থীরা দেখবেন অঝোরে ঝরছে বারিধারা। তবে দর্শনার্থীদের ভিজতে হবে না।’’ মণ্ডপে থাকবে শ্যাওলা ধরা দেওয়াল। সেখানে গজিয়ে উঠছে নানা আকারের ব্যাঙের ছাতা। মূলত ফোমের সাহায্যে তৈরি করা হচ্ছে সেগুলি। সুশান্তের কথায়, ‘‘বর্ষার আবহ ফুটিয়ে তুলতে ব্যাঙের ছাতাগুলিতে আমরা বিশেষ ধরনের আলো ব্যবহার করছি।’’ 
ইতিমধ্যে বর্ষায় ভেসে গিয়েছে উত্তরবঙ্গের একাধিক জায়গা। স্বাভাবিকভাবে চিন্তায় শহরের পুজোর উদ্যোক্তারা। বর্ষায় মাটি হবে না তো পুজোর আয়োজন! অজয়ের মন্তব্য, ‘‘এবার পুজো অনেকটাই এগিয়ে এসেছে। গত বছর পুজোর সময় বৃষ্টি হয়েছিল। আমরা যখন পুজোর পরিকল্পনা শুরু করি তখন ভেবেছিলাম এবার পুজোয় বৃষ্টি হতে পারে। সেই ভাবনা থেকেই ব্যাঙের ছাতাকে থিম হিসাবে বেছে নিয়েছিলাম।’’
বর্ষা থাকুক দূরে। ভরসা থাকুক ব্যাঙের ছাতায়।